ମୁମ୍ବାଇଃ ଦିବଙ୍ଗତ ଅଭିନେତା ସୁଶାନ୍ତ ସିଂ ରାଜପୁତଙ୍କ ଡେବ୍ୟୁ ଫିଲ୍ମ 'କାଇ ପୋ ଛେ' ରିଲିଜକୁ ସୋମବାର 8 ବର୍ଷ ପୂରଣ ହୋଇଛି । 2013 ଫେବୃଆରୀ 22ରେ ରିଲିଜ ହୋଇଥିଲା ଫିଲ୍ମ । ଏହାପୂର୍ବରୁ ଟିଭି ଧାରାବାହିକ 'ପବିତ୍ର ରିସ୍ତା'ରୁ ସଫଳ ହୋଇଥିଲେ ସୁଶାନ୍ତ । ନିର୍ଦ୍ଦେଶକ ଅଭିଷେକ କପୁର ତାଙ୍କୁ ଏହି ଫିଲ୍ମରେ ସୁଯୋଗ ଦେଇଥିଲେ । ଯାହା ସୁପରଡୁପର ହିଟ୍ ସାବ୍ୟସ୍ତ ହୋଇଥିଲା । ଫିଲ୍ମରେ ସୁଶାନ୍ତଙ୍କ ସହ ରାଜକୁମାର ରାଓ ଓ ଅମିତ ସାଧ ମୁଖ୍ୟ ଭୂମିକାରେ ଅଭିନୟ କରିଥିଲେ । ସେପଟେ 8 ବର୍ଷ ପୂରଣ ହେବା ଅବସରରେ ସୁଶାନ୍ତଙ୍କୁ ମନେ ପକାଇଛନ୍ତି ନିର୍ଦ୍ଦେଶକ ।
ସେ ସୁଶାନ୍ତଙ୍କୁ ମୁକୁଟ ଅଳଙ୍କାର ସହ ତୁଳନା କରି ତାଙ୍କୁ ନେଇ ଦୁଃଖ ପ୍ରକାଶ କରିଛନ୍ତି । କାରଣ ସୁଶାନ୍ତଙ୍କ ଜବରଦସ୍ତ ଅଭିନୟ ଏହି ଫିଲ୍ମକୁ ସୁପରଡୁପର ହିଟ୍ କରିବାରେ ସାହାଯ୍ୟ କରିଥିଲା । ସୁଶାନ୍ତଙ୍କ ଏହି ଡେବ୍ୟୁ ଫିଲ୍ମ ପରେ ବଢିଚାଲିଥିଲା ତାଙ୍କ ଚାହିଦା । ପ୍ରକାଶ ଥାଉକି ଗତ ବର୍ଷ ଜୁନ 14ରେ ନିଜ ମୁମ୍ବାଇ ସ୍ଥିତ ଘରେ ରଶି ଲଗାଇ ଆତ୍ମହତ୍ୟା କରିଥିଲେ ସୁଶାନ୍ତ । ଏଯାବତ ତାଙ୍କୁ ଝୁରୁଛନ୍ତି ପରିବାରଠୁ ନେଇ ଫ୍ୟାନ୍ସ । ତାଙ୍କ ମୃତ୍ୟୁ ମାମଲା ବଲିଉଡ ଡ୍ରଗ୍ସ କେସରେ ସମ୍ପୃକ୍ତ ହୋଇଛି । ଯାହାର ଯାଞ୍ଚ ଏଯାବତ ଏନସିବି କରୁଛି ।
